Digital Durian

Digital Durian Sdn. Bhd. (DD; juga dikenali sebagai DD Animation Studio) merupakan sebuah syarikat animasi 3D Malaysia yang berpangkalan di Cyberjaya, Selangor. Ia diasaskan bersama oleh Sinan Ismail dan Hairulfaizalizwan Ahmad Sofian pada 2008. Bermula sebagai syarikat multimedia, kemudian beralih sebagai syarikat perkhidmatan perkahwinan, syarikat ini terkenal menerusi siri animasi prasekolah Didi & Friends dan Omar & Hana yang disiarkan di Astro Ceria. 

Sejarah
Digital Durian ditubuhkan pada 1 Oktober 2008 oleh dua sekawan, iaitu Sinan Ismail dan Hairulfaizalizwan Ahmad Sofian. Ia bermula sebagai syarikat perkhidmatan multimedia dari tahun 2008 hingga 2010. Manakala dari tahun 2010 hingga 2012, mereka menjalankan perkhidmatan berkaitan perkahwinan iaitu Durian Kahwin, Style Weddings atau Hora Horey Videography.

Bagaimanapun minat mereka dalam dunia animasi begitu mendalam. Justeru, mereka mula mencipta Didi dan bertanding dalam Cabaran Pencipta Harta Intelek (IPCC). Nasib ternyata menyebelahi mereka apabila Didi & Friends The Science Explorers terpilih sebagai pemenang pada tahun 2012.

Digital Durian menghadapi tempoh yang sukar selepas Didi and Friends: Science Explorer tidak mendapat perhatian yang sewajarnya dan terpaksa mengecilkan kekuatan pekerjanya kepada empat — Sinan, Hairul, seorang pengarah kreatif dan seorang pelatih.

Pada Julai 2020, Digital Durian telah melancarkan aplikasi Didi & Friends dan Omar & Hana. Syarikat ini menyasarkan seramai 50,000 pengguna aktif bulanan secara purata di Malaysia bagi tahun pertama pelancarannya.

Pada Disember 2021, Digital Durian mengumumkan bahawa ia telah melepaskan pemilikannya terhadap Didi & Friends dan menjualnya kepada studio animasi baharu, Warnakala Studios, yang diasaskan oleh Hairulfaizalizwan.

Filemografi

Siri animasi
 Didi & Friends (2012–sekarang)Nur Zarina Othman (13 Ogos 2018). Winning the hearts of children New Straits Times. Dicapai pada 28 September 2018.
 Omar & Hana (2017–2021)

Filem
 Didi & Friends: The Science Explorers (2012)
 Konsert Hora Horey Didi & Friends (2018) 
 Konsert Hora Horey Wayang Didi & Friends (2021)
 Didi & Friends The Movie (2023)

Karya lain
 TudiDidi – versi 2D Didi & Friends
 Konsert Hora Horey Live! Didi & Friends – konsert
 Oh Didi-K – program kokurikulum prasekolah

Rujukan

Pautan luar


Kategori:Syarikat animasi Malaysia
Kategori:Syarikat yang ditubuhkan pada 2008
Kategori:Penubuhan 2008 di Malaysia